पति हुए बीमार तो झाड़ू-पोंछा किया, ऑटो भी चलाया, बिटिया को बनाऊंगी अफसर
आज के ‘ये मैं हूं’ में एक ऐसी महिला की कहानी है जो अपने बच्चों के भाविष्य को रोशन करने के लिए दूसरे के घरों को रोशन करने का ठेका लेती हैं।
आज ‘ये मैं हूं’ में एक ऐसी महिला की कहानी है जो अपने बच्चों के भाविष्य को रोशन करने के लिए दूसरे के घरों को रोशन करने का ठेका लेती हैं। 
बीमार पति का इलाज कराने के लिए दिन-रात मेहनत करके उसकी दवाओं का इंतजाम करती हैं। चार पैसे ज्यादा कमाने के लिए एक-दो नहीं, बल्कि कई काम करती हैं। 
ये हैं इंदौर की गंगा चंदेल, जो हर उन मांओं के लिए मिसाल हैं, जो अपने बच्चों को ‘सोना’ बनाने के लिए मेहनत की आग में खुद को तपा रहीं हैं।
मैं स्कूल जाने को तरसी, रहने-खाने और पहनने की देखी तंगी
मैंने बचपन से अपने घर में सिर्फ गुरबत देखी। मेरे घर में रहने, खाने, पहनने की हमेशा से तंगी रही। बचपन से ही मुझे पढ़ने का बहुत शौक था।
मैं जब अपनी उम्र के बच्चों को स्कूल की ड्रेस में देखती तो मेरा भी मन स्कूल की ड्रेस पहनकर रोज उनकी तरह स्कूल जाने को करता। लेकिन गरीबी की वजह से मुझे कभी स्कूल जाना नसीब ही नहीं हुआ। क्योंकि मेरे पापा चौकीदार की मामूली नौकरी करते।
उनकी कमाई में दो वक्त का खाना भी बमुश्किल हो पाता, तो पढ़ाई के लिए स्कूल की फीस और किताबों का इंतजाम करना तो बहुत दूर की बात है।
घर के खर्चों में पापा का हाथ बंटाने के लिए मां भी अस्पताल में झाड़ू-पोंछे का काम करतीं। दोनों मिलकर जैसे-तैसे दो वक्त की रोटी का इंतजाम करते। लेकिन हम तीन भाई-बहनों को पढ़ नहीं सके जिसका अफसोस उन्हें आज तक है।
खेलने-कूदने की उम्र में दूसरों के बच्चे संभाले 
जब मैं 12 साल की हुई तो घर की परेशानियों को देखकर पापा का हाथ बंटाने का फैसला किया। स्कूल जाने की उम्र में दूसरों के बच्चों को संभालने के लिए बंगले में नौकरी लग गई। पूरा दिन बच्चा संभालने के एवज में मुझे महीने के सिर्फ एक हजार रुपए ही मिलते। कई घर भी बदले।
कुछ दिन काम करने के बाद मैंने उस काम को छोड़ दिया, क्योंकि सुबह से शाम तक की नौकरी, मगर तनख्वाह बहुत मामूली। कभी-कभी तो किसी न किसी बहाने मालिक मेरी पगार से पैसे भी काट लिया करते। मेरे लिए वहां काम करना मुश्किल हो रहा था।
18 की उम्र में शादी, बच्चे और फिर जिंदगी की जद्दोजहद 
घर की परेशानियों को देखते हुए पापा ने कम उम्र में ही मेरे हाथ पीले कर दिए। किस्मत से पति भी बहुत अच्छे मिले। वो मेरी बहुत इज्जत करते हैं।
हमेशा आगे बढ़ने के लिए हौसला देते हैं। लेकिन पैसों की तंगी शादी के बाद भी झेलनी पड़ी। जब भी कोई काम करती हूं, कुछ ऐसे हालात पैदा हो जाते हैं कि मुझे वो काम छोड़ना पड़ता है। पाई-पाई के लिए मोहताज हो जाती हूं।
घर की तंगहाली और पति की बीमारी
मेरे पति ड्राइवर हैं। पहले गाड़ी चलाते थे तो ठीक-ठाक पैसे भी कमा लेते थे। लेकिन शराब की लत ने पूरे परिवार को सड़क पर लाकर खड़ा कर दिया।
ज्यादा शराब पीने से उनका लिवर खराब हो गया। कमाई से जो थोड़ा बहुत पैसा जोड़ा था वो सब भी उनकी बीमारी का इलाज कराने में लग गया।
मैं उस समय खमण-ढोकले बनाने वाली फैक्ट्री में काम करती थी। अकेली जान क्या क्या करती। घर में रोटी का इंतजाम, पति का इलाज या बच्चों की पढ़ाई।
जरूरतें बढ़ती ही जा रही थी और खर्चा पूरा नहीं पड़ रहा था। परेशानियां खत्म होने का नाम नहीं ले रही।
बच्चों के साथ पढ़ना-लिखना सीख रही हूं
मैंने अपने बच्चों का यह सोचकर एक अच्छे स्कूल में दाखिला करवाया था कि मैं तो पढ़ नहीं सकी, चलो बच्चे ही पढ़-लिखकर कुछ बन जाएं, लेकिन पति की बीमारी की वजह से मैं बच्चों की फीस नहीं दे पा रही थी। इसलिए मुझे उस स्कूल से अपने बच्चों का नाम कटवाना पड़ा।
मेरे दोनों बच्चे पढ़ाई में बहुत होशियार हैं। अब दोनों एक सरकारी स्कूल में पढ़ते हैं। बेटी 11वीं क्लास में पढ़ती है और वो बड़ी होकर कलेक्टर बनना चाहती है। बेटा 8वीं क्लास में पढ़ता है।
दोनों बच्चे कोचिंग भी जाते हैं। मैं भी कभी-कभी उनके साथ कोचिंग चली जाती हूं, उनकी टीचर बच्चों को जो कुछ भी पढ़ाती हैं। मैं भी सीखती हूं।
मैंने टीचर से कहा कि मुझे पढ़ना अच्छा लगता है और मैं भी पढ़ाई करना चाहती हूं। उन्होंने मुझे हिंदी लिखना-पढ़ना सिखाया। साथ में थोड़ी अंग्रेजी भी सीख गई।
38 साल की उम्र में ही सही मुझे पढ़ना-लिखना नसीब तो हुआ। जिससे मेरा आत्मविश्वास बढ़ा।
चिलचिलाती धूप में ईट, गारा, गिट्टी सर पर ढोया
फिलहाल, मैं एक स्कूल में झाड़ू-पोंछे का काम करती हूं। स्कूल में गर्मी की छुट्टियों के दौरान मुझे काम पर नहीं बुलाया गया। हर साल बुलाते थे इसलिए मुझे लगा कि स्कूल की साफ-सफाई के लिए इस बार भी बुलाया जाएगा लेकिन ऐसा नहीं हुआ।
उस समय मेरे पास कोई काम नहीं था, मैं खाली बैठी थी। मजदूरी का काम पकड़ा। चिलचिलाती धूप में पूरा दिन ईंट,गारा, गिट्टी सिर पर ढोने में निकल जाता।
फिर घर का कामकाज और बीमार पति की देखभाल। जिंदगी ने ऐसे मुकाम पर लाकर खड़ा कर दिया था कि एक-एक पल पहाड़ सा लगता।
बेटे को नहीं पसंद था कि मां मजदूरी करे
बेटे को मेरा मजदूरी करना पसंद नहीं आता। ‘तगाड़ी’ उठाने के काम से वो दोस्तों के सामने शर्मिंदा होता। वो मुझसे अक्सर कहता कि मम्मी ये काम मत किया करो।
मेरे दोस्त कहते हैं कि इसकी मम्मी तगाड़ी उठाती है, मुझे अच्छा नहीं लगता। मैंने बेटे से कहा कि काम कोई अच्छा बुरा नहीं होता। काम करेंगे तभी तो पैसे आएंगे। फिर मेरा बेटा 11 साल की छोटी उम्र में मेहनत मजदूरी करने लगा। वो शादियों में वेटर का काम करता।
बिजली का काम सीखा, ऐसे बनी इलेक्ट्रीशियन
पति ने ही मुझे इलेक्ट्रीशियन के काम के बारे में बताया। इलेक्ट्रीशियन का काम सुनकर मुझे अजीब लगा कि एक औरत होकर मैं इलेक्ट्रीशियन का काम कैसे सीखूंगी।
पति ने कहा कि एक संस्था में महिलाओं को आत्मनिर्भर बनाने के लिए स्किल डेवलेपमेंट प्रोग्राम फ्री में चलाते हैं, तुम वहां इलेक्ट्रीशियन का काम बिल्कुल मुफ्त में सीख सकती हो।
मैं संस्था में काम सीखने गई। दो महीने में मैंने पूरा काम सीख लिया और अब बहुत कुछ कर लेती हूं। जैसे- मकान में दीवार पर कटाई, पाइप बिछाना, वायरिंग करना, स्विच बोर्ड लगाने से लेकर बल्ब, पंखे फिट करने तक का काम कर लेती हूं।
बचपन में लगा था जबरदस्त करंट 
बचपन में मैं टिन के घर में रहती थी। मैं सफाई करके जैसे ही नहाने गई तो हवा से तार टूट गया और टिन पर आकर गिरा जिससे पूरे घर में करंट फैल गया।
मैं बाथरूम में थी तो जोर का झटका लगा और मैं गिर गई। भगवान का शुक्र है कि जैसे तैसे जान बच गई। इलेक्ट्रीशियन बनने के बाद मुझे करंट से बिल्कुल डर नहीं लगता। काम के दौरान हमारी सुरक्षा का पूरा ख्याल रखा जाता है। मैं सेफ्टी गार्ड पहनकर काम करती हूं। अब कॉन्फिडेंस आ गया है।
मजबूरी में सीखे गए सभी कामों में माहिर हूं 
मैं लोगों से कहती हूं कि कोई काम हो तो बताना, लेकिन महिला समझकर लोग काम देते हुए हिचकिचाते थे। उन्हें लगता था कि महिला है पता नहीं काम कर पाएगी या नहीं।
मुझसे पूछते हैं ये काम आप कर लेंगी तो ये सुनकर मुझे बहुत अच्छा लगता है। अब लोगों को धीरे-धीरे पता चल रहा है। हाल ही में मैंने एक मकान में बिजली के काम का ठेका लिया। काम करवाने से पहले वो डर रहे थे लेकिन अब खुश हैं।
ऑटो भी चलाती हूं, बेटी को कोचिंग छोड़ती हूं
छोटे भाई ने 200 रूपए रोज के किराए पर मुझे ऑटो दिलवाया है। मैं ऑटो पर सवारी भी ढोती हूं। अपनी बेटी को कोचिंग भी उसी ऑटो से छोड़ने जाती हूं। मुझे जब जो काम मिलता है, करने की कोशिश करती हूं। चाहे इलेक्ट्रीशियन का काम हो या सवारी ढोने का काम।